Gífurlegt álag var á vefþjónum hins vinsæla leiks Fornitne í gær þegar sérstakur Star Wars viðburður átti sér stað og sýnt var atriði úr myndinni Star Wars : The Rise of Skywalker . Forsvarsmenn leiksins sögðu í aðdraganda viðburðarins að eftirsóknin inn á vefþjónana væri „ fordæmalaus “ og var honum frestað um skeið svo fleiri kæmust að . Spilarar komu saman í leiknum við stað sem kallast Risky Reels og fylgdust með stuttri orrustu á milli Millennium Falcon og nokkurra Tie Fighters . Þá lenti Fálkinn og heilmynd af Geoff Keighley , kynni Game Awards , stormsveitarmaðurinn FN0143 , sem talsettur var af leikaranum Ben Schwartz , steig út úr geimskipinu og J.J. Abrams , sem leikstýrir Rise of Skywalker , sömuleiðis . Talsetning þeirra var í beinni útsendingu en eftir smá grín og stutta skoðanakönnun var atriðið sýnt . Sjá má herlegheitin hér að neðan . Eftir að atriðinu lauk greiddu spilarar atkvæði um uppáhalds geislasverðs-lit þeirra og voru sverðin sett inn í leikinn . Undir lok viðburðarins mátti þó heyra rödd Palpatine keisara þar sem hann segir að verki kynslóða sé nú að ljúka og komið sé að degi hefndar og degi Sith , sem er áhugavert .